KOMMISSIONENS FORORDNING (EF) Nr. 1564/95 af 30. juni 1995 om overgangsforanstaltninger for bestemmelse af eksportrestitutioner for landbrugsprodukter, der er forarbejdet til varer, som er opført i bilag B til forordning (EF) nr. 1222/94

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3, stk. 1, og

ud fra følgende betragtninger:

I artikel 3, stk. 1, litra b), i Kommissionens forordning (EF) nr. 1222/94 af 30. maj 1994 om fastsættelse af fælles gennemførelsesregler for ordningen for ydelse af eksportrestitutioner og om fastlæggelse af kriterierne for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag II (2), senest ændret ved forordning (EF) nr. 1149/95 (3), er det fastsat, at de deri nævnte mængder forarbejdede landbrugsprodukter omregnes til mængder basisprodukter, hvorved de særlige beregningsregler, ækvivalensforhold eller koefficienter til fastsættelse af de importafgifter, der skal opkræves ved indførsel af de pågældende produkter, finder anvendelse alt efter tilfældets art;

fra den 1. juli 1995 omdannes importafgifterne til faste toldsatser;

som en overgangsforanstaltning bør koefficienterne for omregning af mængder forarbejdede landbrugsprodukter til mængder basisprodukter opretholdes, indtil der gennemføres en mere generel ændring af ordningen med eksportrestitutioner for visse landbrugsprodukter, der udføres i form af varer, som ikke er opført i traktatens bilag II; opretholdelse af disse koefficienter vil forstyrre den gældende ordning mindst muligt;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for Bilag II -

UDSTEDT FØLGENDE FORORDNING:

Artikel 1

Med henblik på anvendelse af artikel 3, stk. 1, litra b), i forordning (EF) nr. 1222/94 omregnes de deri nævnte mængder forarbejdede landbrugsprodukter til mængder basisprodukter, hvorved de pr. 30. juni 1995 gældende særlige beregningsregler, ækvivalensforhold eller koefficienter til fastsættelse af de importafgifter, der skal opkræves ved indførsel af de pågældende produkter, finder anvendelse alt efter tilfældets art. Bestemmelsen gælder dog ikke for kornalkohol i alkoholholdige drikkevarer, der henhører under KN-kode 2208.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. juli 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. juni 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 136 af 31. 5. 1994, s. 5.

(3) EFT nr. L 116 af 23. 5. 1995, s. 1.